6. Dezämber 2007  Dä Samichlaus isch cho! Das heisst, mir sind em chli entgäge gange. Mer sind zu dä Vera, em Manu, em Dominic,  dä Sarah und em Joél id WG und dänn sinds cho - dä Samichlaus und dä Schmutzli. Vorallem dä in ganz schwarz kleidet Schmutzli sind mer nöd so ghüür gsi und ich han grad chli müese brüele und bim Mami Schutz sueche. Nachem aber dä Joél und dä Dominic zum Chlaus sind und glosed hät, was er verzellt, bini au gange - aber nur mitem Mami.  Er hät gmeint, dass ich sehr guet chan teile, en ufgstellte Bueb bin und schön brav is Bett göngi. Besser mache chönntis no bim Ässe - aso vorallem s'Wie - nöd s'Was. Und  ich sölli doch nöd eifach dri haue. Tja, han ihm dass dänn mer "Ja" und Handschlag versproche und han defür äs Chlausseckli mit villne feine Sache übercho.